Diari Oficial de la Generalitat Valenciana


Sumari del DOGV 9625, del 26-06-2023 (2023/6652)

RESOLUCIÓ 7 de juny de 2023, de la Direcció General de Medi Natural i Avaluació Ambiental, per la qual s'ordena la publicació de l'informe ambiental i territorial estratègic de la modificació puntual 88 del Plà general d'ordenaciò urbana de Gandia (PGOU). Expedient 51/7326-GGR.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9625

Data del DOGV
:   26-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6652


Data del document
:   07-06-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ 7 de juny de 2023, de la Direcció General de Medi Natural i Avaluació Ambiental, per la qual s'ordena la publicació de l'informe ambiental i territorial estratègic de la modificació puntual 88 del Plà general d'ordenaciò urbana de Gandia (PGOU). Expedient 51/7605-LWH. [2023/6652]  
De conformitat amb l'article 53.7 del Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i paisatge, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 51/8967-UCX Gandia. (València).  
  
«Informe ambiental i territorial estratègic  
Tràmit: avaluació ambiental de la modificació puntual 88 del PGOU  
  
Promotor: Ajuntament de Gandia.  
Autoritat substantiva: Comissió Territorial d'Urbanisme de València  
  
Localització: Gandia. (València)  
Expedient: 51-2019-EAE  
La Comissió d'Avaluació Ambiental, en la sessió del 24 de setembre de 2020, va adoptar el següent:  
Acord  
Vista la proposta d'informe ambiental i territorial estratègic de la modificació puntual 88 del PGOU de Gandia, amb termes els següents:  
  
En data 3 de maig de 2019, entra en el Servei d'Avaluació Ambiental Estratègica, una sol·licitud d'inici de l'avaluació ambiental de l'expedient de la modificació puntual núm. 88 de Gandia. (València), en els termes establits en la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
  
1. Documentació aportada. El Servei Territorial d'Urbanisme de València remet una còpia de la modificació puntual núm. 88 de Gandia, i sol·licita l'inici del procediment d'avaluació ambiental d'aquesta. La documentació presentada, en format de paper, de data de redacció febrer de 2019, consta de:  
• Document inicial estratègic (DIE), que conté:  
1. Annex I. Estudi d'integració paisatgística.  
2. Annex II. Estudi de viabilitat econòmica-memòria de sostenibilitat econòmica.  
3. Proposta de norma addicional del Pla general. Regulació de l'ús exclusiu assistencial o sanitari privat en diferents zones.  
4. Plans d'ordenació:   
- Proposta d'àrees dotacionals per a compensar els increments d'edificabilitat.  
- Àrees d'aplicació normativa assistencial o sanitària privada exclusiva.  
2. Model territorial vigent  
2.1. Informació territorial. El municipi de Gandia pertany a la comarca de la Safor i està situat a la província de València, dista 69,9 quilòmetres de la capital provincial. Comprèn una superfície de 60,83 km², i la població, a l'1 de gener de 2019, era de 74.562 habitants (dada INE). Limita al nord amb Xeraco i Xeresa; a l'oest amb Barx, Pinet i Llutxent; al sud amb Ador, Palma de Gandia, Real de Gandia, Almoines i Bellreguard, i a l'est amb la mar Mediterrània, Daimús, Guardamar de la Safor i Miramar.  
2.2. Planejament vigent. Gandia disposa d'un Pla general d'ordenació urbana (PGOU) de 1983 l'homologació del qual a la Llei reguladora de l'activitat urbanística valenciana de 1994 (LRAU), la va aprovar definitivament la Comissió Territorial d'Urbanisme de València en data 07.07.1999 (DOGV 10.09.1999). Aquest planejament no va ser avaluat ambientalment.  
3. Descripció de la proposta de modificació núm. 88  
3.1. Antecedents. El planejament municipal vigent a Gandia és l'homologació modificativa de 1999 d'un Pla general aprovat per la Comissió Provincial d'Urbanisme en data 30 de juny de 1983.  
Es troba en tramitació la modificació puntual núm. 87 del PGOU de Gandia de regulació de l'ús exclusiu hoteler, expedient d'avaluació ambiental 34-2019-EAE, de contingut i documentació similar al d'aquesta modificació.  
El Pla general de 1983 qualifica de dotacions comunitàries, tant públiques com privades, els usos: escolar, comercial, guarderia, esportiu i religiós, i en l'article 114 de les normes urbanístiques (NNUU) s'estableix que la construcció i instal·lació de les dotacions comunitàries s'hauran d'ajustar a la normativa de la zona on estiguen situades, i és l'alçària edificable màxima i el nombre màxim de plantes els necessaris per al fi a què es destinen, tot això justificat degudament en el projecte tècnic corresponent, respectant els valors ambientals de l'entorn.  
  
La Llei 1/2019 de modificació de la LOTUP introdueix un canvi respecte al tractament dels usos esmentats en el paràgraf anterior; l'article 37 estableix que els sòls de titularitat privada destinats a l'ús educatiu-cultural, esportiu-recreatiu i sanitari-assistencial tindran el caràcter d'ús terciari.  
3.2. Problemàtica i justificació. La regulació de les dotacions comunitàries establida en les NNUU vigents deixa oberta, i de forma poc concreta, l'aplicació de la normativa d'edificació en les dotacions comunitàries privades.  
Segons el DIE la nova regulació de l'article 37 de la LOTUP planteja en les dotacions comunitàries privades del PGOU de Gandia. «problemes d'interpretació per perdre les dotacions privades anteriors la consideració de dotacional per la qual cosa es fa necessària per a aquests usos una regulació concreta de l'edificació màxima permesa, que incentive la implantació d'aquests usos per part de la iniciativa privada, sense minvament de l'aprofitament assignat en la regulació anterior amb la consideració de dotacional, tot això sense perjudici de les compensacions exigibles per la legislació urbanística aplicable, per tindre la consideració de terciari especial.»  
Atesa la demanda creixent de l'ús sanitari-assistencial en la modalitat de residències de la tercera edat, i vist que la inversió pública no pot fer front a la totalitat d'aquesta demanda, es fa imprescindible la col·laboració publicoprivada per a atendre aquesta necessitat social; d'això deriva la necessitat d'aclarir el règim aplicable a les parcel·les d'ús sanitari-assistencial de caràcter privat que preveu el PGOU, ara ús terciari.  
3.3. Objecte. La modificació proposa incentivar amb una major edificabilitat la implantació d'instal·lacions assistencials i sanitàries privades. Sobre aquest tema, es té constància de sentències del Tribunal Superior de Justícia de la Comunitat Valenciana que estableixen que, per al còmput de l'increment de l'edificabilitat, s'haurà de tindre en compte sempre la superfície total edificada sense deduccions.  
La modificació té per objecte:  
• «Incentivar les instal·lacions assistencials en tot l'àmbit municipal, amb les excepcions que s'indiquen.  
• Regular les condicions especials de les edificacions que es realitzen en les parcel·les que es destinen a un ús assistencial o sanitari privat exclusiu.  
• Establir les condicions i la forma de còmput de l'edificabilitat màxima permesa.  
• Establir els mecanismes per a restablir l'equilibri dotacional preexistent.  
• Establir les condicions legals exigibles a les instal·lacions assistencials o sanitàries privades»  
3.4. Àmbit. La modificació comprén tot el sòl urbà consolidat per la urbanització, incloent-hi les zones i àrees següents:  
A) Zones d'edificació oberta alta densitat: platja nucli primitiu, intensiva aïllada platja nord, zona semiintensiva platja, zona residencial oberta població i Grau, sector 1 platja, sector 2 platja, sector barranc de Sant Nicolau-carrer del Perú, sector 5 parc nord - subzona C, sector Benipeixcar 3 - zona residencial plurifamiliars, sector Benipeixcar 2 - zona de blocs lliures, sector Universitat - zona residencial aïllada, sector Beniopa-passeig, sector Santa Anna - zona residencial bloc exempt i sector Els Foies - subzones C i D.  
B) Zones d'edificació oberta baixa densitat: sector 3 - avinguda de la Mar, sector 4 barranc, sector 5 Parc Nord - subzona A i B, sector la Sorpresa, sector Estreles de Gandia, sector Porta de la Mar, sector Mar-2, sector Uir-2, sector Benipeixcar 3 - zona residencial unifamiliar, sector Benipeixcar 2 - zona unifamiliars adossades, nuclis dispersos: Marxuquera, urbanitzacions Marxuquera, Marenys, Kentucky i carretera del Grau.  
C) Zones entre mitgeres segons l'alineació de vial: zona residencial centre històric, zona residencial eixample, zona residencial nuclis antics: Grau, Sant Enric; zona residencial Parc Ausiàs March (amb excepcions), sector Benipeixcar 3 - zona residencial entre mitgeres, sector Universitat - zona entre mitgeres, sector Santa Anna - zona residencial illa tancada.  
D) Zones terciàries: sector Sanxo Llop.  
S'exceptuen les zones i àrees de:  
A) Zona residencial nuclis antics: Beniopa, Benipeixcar, L'Ermita, Racó dels Frares i Alqueria de Martorell. Zona residencial Santa Anna, zona residencial Venècia, Colònia Ducal.  
B) Zona industrial: Alcodar, Benieto, Cartonatges, Moreno/Citroën, Faus, Transboscà, Costa/Coca-Cola, Sitges.  
C) Zona residencial extensiva aïllada platja els Malnoms, sector Benipeixcar (consolidat), sector Benipeixcar 2.  
D) Zona plurifamiliar HPO, sector Els Foies. Subzona HPO i equipaments privats.  
3.5. Alternatives. Es plantegen 3 alternatives:   
Alternativa 0. Suposa mantindre les determinacions del PGOU vigent, que plantegen els següents problemes:  
• No es resolen les inconcrecions en el còmput de l'edificabilitat.  
  
• No es regula la cessió dotacional per a mantindre l'equilibri de qualitat urbana preexistent.  
• No es regula la cessió a domini públic de l'aprofitament corresponent a l'increment d'aprofitament segons la legislació urbanística estatal i autonòmica.  
• No s'incentiva l'ús assistencial i sanitari privat, en contra de la mateixa Estratègia territorial de la Comunitat Valenciana.  
Alternativa 1. Proposa aplicar la modificació únicament en les zones del centre històric i l'eixample. Això suposa que:  
• Es limiten els usos en determinades zones.  
• No s'incentiva la implantació de l'ús assistencial i sanitari privat en nuclis urbans fora de la població.  
Alternativa 2. Proposa aplicar la modificació per a la consecució dels objectius ressenyats en l'apartat anterior 3.3 en totes les zones del municipi (amb les excepcions indicades en l'apartat 3.4).  
S'indica que amb aquesta alternativa es dona solució a tots els problemes plantejats.  
3.6. Efectes previsibles sobre el medi ambient. En l'apartat 6 del DIE s'indica que la modificació no suposa cap afecció ambiental, en tant que afecta exclusivament una disposició normativa, que possibilita l'augment d'edificabilitat en parcel·les urbanitzades d'ús residencial o terciari, en les quals ja es permet aquest ús assistencial o sanitari, sense incrementar la superfície segellada, i compensant l'increment amb noves dotacions que mantinguen l'equilibri dotacional.  
3.7. Efectes sobre el paisatge. El DIE conté l'annex I - Estudi d'integració paisatgística, en el qual, després de transcriure el contingut de l'annex II de la LOTUP, s'indica: «la present modificació no altera les condicions de paisatge per la qual cosa no escau la redacció concreta de l'estudi d'integració paisatgística. Amb el pla de reforma interior (PRI) que es presente en cada sol·licitud d'aplicació de les normativa assistencial o sanitària privada exclusiva, s'haurà d'adjuntar l'estudi d'integració paisatgística amb el contingut indicat, que permeta valorar l'impacte de la nova edificació en l'emplaçament concret que es propose.»  
3.8. Efectes sobre la infraestructura verda. L'apartat 5.4 del DIE informa que «cal destacar que, precisament, amb la finalitat de completar i millorar la infraestructura verda del territori, la compensació de sòl per a mantindre l'equilibri de dotacions, s'haurà de realitzar en els sòls que conformen la denominada Anella Verda integrant d'aquesta infraestructura verda del territori, que es qualifique de dotacional en els PRI futurs respectius que es formulen per a cada instal·lació; els sòls mantenen la qualificació i classificació actual sense passar a dotacionals, fins que tinga lloc la incorporació definitiva a tals sòls dotacionals, la qual cosa es produirà amb l'aprovació dels PRI esmentats.» S'adjunten 5 imatges en les quals es localitzen els 40 sectors integrants de l'Anella Verda.  
  
4. Consultes realitzades  
Aquesta Direcció General, com a òrgan ambiental, i d'acord amb el que es disposa en l'article 51.1 de la LOTUP, ha sotmés la documentació presentada a la consulta a les administracions següents perquè, si ho estimen oportú, formulen suggeriments:  
  
  
Data de consulta Data d'informe Administració pública consultada  
14.05.2019 25.04.2019 Direcció Territorial de Política Territorial, Obres Públiques i Mobilitat.  
Servei Territorial d'Urbanisme de València. STU.  
 11.09.2020 Conselleria de Política Territorial, Obres Públiques i Mobilitat. DGPTP. Paisatge.  
 26.11.2019 Conselleria de Política Territorial, Obres Públiques i Mobilitat. DGPTP. Pativel.  
 04.06.2020 Conselleria de Política Territorial, Obres Públiques i Mobilitat. DGPTP. Patricova.  
 - Conselleria de Política Territorial, Obres Públiques i Mobilitat. DGPTP. ETCV.  
 - Conselleria de Política Territorial, Obres Públiques i Mobilitat. DGPAC. Costes  
 - Conselleria d'Agricultura, Desenvolupament Rural, Emergència Climàtica i Transició Ecològica. SDGMN. Vida silvestre  
 30.12.2019 Confederació Hidrogràfica del Xúquer. CHX.  
 - Ministeri d'Agricultura, Alimentació i Medi Ambient. DG de Sostenibilitat de la Costa i la Mar.  
 - Conselleria d'Igualtat i polítiques Inclusives. SDG de Serveis Socials  
  
  
Els informes rebuts es publiquen en el web www.agroambient.gva.es/eae on es podrà consultar el contingut integre d'aquests.  
  
5. Identificació i valoració de possibles efectes sobre el medi ambient  
Segons el que s'estipula en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certitud de la determinació de l'existència d'efectes significatius sobre el medi ambient, amb la consulta prèvia a les administracions públiques afectades a les quals es refereixen els articles 48.d i 51.1 de la LOTUP.  
5.1. Paisatge. De conformitat amb el que s'estableix en l'article 6 de la LOTUP, el paisatge s'integrarà en totes les polítiques sectorials que incidisquen en aquest i, en concret, en la planificació territorial i urbanística, i actuarà com a criteri condicionant en la implantació d'usos, activitats i infraestructures, la gestió i la conservació d'espais naturals i la conservació i posada en valor d'espais culturals.  
El Servei d'Infraestructura Verda i Paisatge, en data 9 de setembre de 2020, indica que:  
• És necessari considerar la incidència que sobre la configuració del paisatge urbà tindrà l'increment d'edificabilitat i de volumetria que permet la modificació; aquesta incidència s'estudiarà en cadascun dels estudis d'integració paisatgística que es realitzen per a la tramitació de les futures actuacions; els resultats i les determinacions d'aquests estudis s'hauran de tindre en consideració en els plans i l'ordenació per als quals s'hagen elaborat.  
• La modificació plantejada té incidència en la infraestructura verda, tant en la que puga existir en els àmbits concrets d'ús sanitari-assistencial, com en la infraestructura verda del territori. Per això, la modificació que es tramita ha d'incloure la definició de la infraestructura verda d'escala municipal en el seu àmbit, que haurà d'integrar també els sòls que conformen l'Anella Verda definida. Haurà de tindre's en compte, per a aquesta definició, la necessitat de connexió entre els diferents espais, així com valorar la possibilitat de prioritzar els àmbits inclosos en l'Anella Verda, d'acord amb l'interés d'aquests per a la materialització efectiva de la infraestructura verda municipal.  
5.2. Biodiversitat. l'Anella Verda és l'àmbit en el qual es materialitzaran les cessions dotacionals conseqüència de l'adopció de la modificació núm. 88 del PGOU de Gandia.  
Segons l'expedient 34-2019-EAE d'avaluació ambiental de la modificació puntual núm. 87 del PGOU de Gandia, presentat el 01.03.2019 i en tramitació, l'increment d'aprofitament lucratiu amb destinació hotelera previst allí també es compensarà amb la cessió corresponent de sòl dotacional en l'Anella Verda.  
La modificació núm. 87 va ser objecte d'informe del Servei de Vida Silvestre, el 15 d'abril de 2019, en el qual s'indicava que: «aquest projecte no afectarà cap espècie prioritària ni cap hàbitat d'interés comunitari. Al contrari, l'increment de possibles zones verdes en l'Anella Verda de Gandia afavorirà la biodiversitat en l'entorn urbà de la ciutat de Gandia».  
5.3. Risc d'inundació Patricova. El Servei d'Ordenació del Territori, en data 4 de juny de 2020, va indicar que la modificació puntual núm. 88 es troba afectada per perillositat d'inundació i és compatible amb les determinacions normatives del Patricova. En l'informe es realitzen les consideracions finals següents:  
• Vista la magnitud superficial de les zones susceptibles d'acollir-se a la normativa exclusiva sanitària-assistencial privada, i de les diferents variables relatives a l'ús i aprofitament, no es pot, a priori, realitzar una valoració del risc d'inundació al qual puguen estar sotmeses.  
  
• Les sol·licituds d'aplicació de la normativa sanitària-assistencial privada han d'anar preceptivament acompanyades d'un pla de reforma interior com a actuació de dotació, que haurà de complir la normativa sectorial corresponent, entre la qual es troba el Patricova. Tots els instruments de planejament i gestió derivats d'aquesta modificació hauran de sotmetre's a l'informe preceptiu de la possible incidència d'inundabilitat.  
5.4. Domini Públic Hidràulic i règim de corrents. El 30 de desembre de 2019 la Confederació Hidrogràfica del Xúquer (CHJ) va indicar que «una vegada consultats els antecedents que consten en aquest organisme, es comprova que, amb data 21 d'octubre de 2019, aquest organisme va emetre un informe consultiu sobre la modificació puntual núm. 87 l'objecte de la qual era el d'incentivar l'ús hoteler, per a la qual cosa es proposava requalificar a sòl dotacional els terrenys de l'Anella Verda esmentats, per la qual cosa per a aquesta nova modificació puntual (modificació núm. 88) caldrà ajustar-se al que es disposa en aquest informe.»  
L'informe de la CHJX consta en l'expedient 34-2019-EAE tramitat en l'avaluació ambiental estratègica de la modificació núm. 87.  
El 21 d'octubre de 2019 la Confederació Hidrogràfica del Xúquer (CHX) va emetre un informe en què indicava que «els 40 sectors integrants de l'Anella Verda, dins dels quals es regula la cessió de sòl referida, s'inclouen en els àmbits següents: ribera del Serpis, zona dunar costanera, els ullals en la zona de marjals, grans parcs confrontants amb la ribera del Serpis, Sant Joan i Castell de Bairén, Santa Anna, Pla Gran, zona verda final del passeig Beniopa-passeig, terrenys al costat de la variant de la carretera 332, Marenys».  
Alguns àmbits de l'Anella Verda suposen l'ocupació de llit públic (riu Serpis i llit, s/n, tributari del Serpis), i pot existir afecció al règim de corrents. La CHX indica que s'hauran d'incorporar plànols a escala adequada en els quals es puga valorar la possible afecció als llits esmentats per la modificació proposada, i es recorda que:  
  
• El sòl de domini públic no pot ser ocupat per l'actuació.  
  
• No poden autoritzar-se activitats vulnerables enfront de les avingudes ni activitats que suposen una reducció significativa de la capacitat de desguàs de la zona de flux preferent.  
«No tots els llits del terme municipal han sigut estudiats en el SNCZI. Per a aquells que puguen resultar pròxims als àmbits d'actuació de la modificació proposada i dels quals no es dispose d'informació d'inundabilitat, es requerirà un estudi hidrològic i hidràulic detallat, d'acord amb els criteris establits en la Guia Metodològica para el Desarrollo del Sistema Nacional de Cartografia de Zonas Inundables, per a la determinació de la zona de flux preferent i la zona inundable per a període de retorn de 500 anys».  
«Una vegada establides les afeccions per inundabilitat resultants de l'estudi indicat en l'apartat anterior, es podrà determinar la viabilitat de l'ordenació proposada».  
S'indica en l'informe que «aquest organisme es pronunciarà sobre la viabilitat de l'activitat únicament dins de zona de policia de llit públic, sense perjudici de les competències d'altres administracions, fora d'aquesta zona serà l'administració competent, bé siga la comunitat autònoma, bé siga l'entitat local la que haja de pronunciar-se sobre la conveniència de l'actuació».  
5.5. Recursos hídrics. La CHX, el 21 d'octubre de 2019 va indicar, respecte de la modificació núm. 87 del PGOU de Gandia, que «pel que fa a l'increment de demanda de recursos hídrics, a l'efecte de l'emissió de l'informe de l'article 25.4 del text refós de la Llei d'aigües previ a l'aprovació de l'instrument de planejament que desplegue l'actuació proposada, s'haurà de justificar el següent:  
• Justificació de la demanda d'aigua prevista per a l'actuació, expressada en m³/any, desglossada per a cada ús […].  
• Origen de l'aigua amb la qual proveirà la demanda […].  
• Acreditació del dret a l'ús de l'aigua […].  
• Estudi de demandes. S'haurà de presentar un estudi de demandes amb la finalitat de valorar si els recursos disponibles són o no suficients per a atendre la demanda total […]».  
5.6. Aigües Residuals. La CHX, el 21 d'octubre de 2019, va indicar, respecte a la modificació núm. 87 del PGOU de Gandia, que «queda prohibit l'abocament directe o indirecte d'aigües i productes residuals susceptibles de contaminar les aigües continentals o qualsevol altre element del domini públic hidràulic llevat que es compte amb l'autorització administrativa corresponent (art. 100 TR Llei d'aigües), i ha de ser l'organisme de conca el que autoritze».  
5.7. Pativel. El Pla d'acció territorial d'infraestructura verda del litoral de la Comunitat Valenciana s'aprova per Decret 58/2018, de 4 de maig, del Consell. Segons l'informe, del 26 de novembre de 2019, de la Subdirecció General d'Ordenació del Territori i Paisatge, vist que la modificació afecta únicament sòl urbà, no són aplicables les disposicions del Pativel, ja que d'acord amb el que es disposa en l'article 3 de la seua normativa, el Pativel només regula el sòl en situació bàsica de sòl rural. Per la qual cosa informa favorablement sobre la modificació núm. 88 del PGOU de Gandia.  
No obstant això, el Pativel estableix l'existència de la futura via litoral, per la qual cosa serà necessari que els instruments de planificació tinguen en compte les determinacions de l'article 17 de la normativa del Pativel i els criteris de la Directriu 137 de l'ETCV.  
5.8. ETCV. L'Estratègia territorial de la Comunitat Valenciana s'aprova pel Decret 1/2011, de 13 de gener, del Consell; la modificació afecta diversos àmbits del sòl urbà, alguns situats en la franja litoral, per la qual cosa la regulació haurà de complir les determinacions de les directrius 135 i següents de l'ETCV.  
5.9. Urbanisme. El 25 d'abril de 2019, el Servei Territorial d'Urbanisme de València (STU) emet un informe en el qual, vist el contingut de la modificació i des del seu àmbit competencial, realitza les consideracions següents:  
1. Hauria de completar-se la normativa proposada i precisar que el règim urbanístic contingut l'article 37 de la LOTUP és aplicable en unitats d'execució en sòl urbanitzat, respecte de les quals es propose la realització de reforma, regeneració o renovació urbana.  
  
2. L'Ajuntament hauria de plantejar-se ampliar l'àmbit de la modificació a la resta de sòls dotacionals privats existents en l'actualitat (educatius, religiosos, etc.), en cas contrari, es generaria un buit normatiu en el PGOU respecte d'aquests.  
3. La minoració de l'aprofitament corresponent a l'administració no és automàtica, ha de resultar de l'informe de la memòria de viabilitat econòmica.  
4. Ha de valorar-se si la compensació per l'augment d'edificabilitat ha de realitzar-se en l'Anella Verda o en altres zones verdes o equipaments.  
5. Amb caràcter general, a aquesta modificació de planejament li és aplicable la modificació de la LOTUP per la Llei 1/2019.  
5.11 Anàlisi i valoració. Es proposa la modificació puntual del PGOU de Gandia a fi d'aclarir el règim urbanístic aplicable a l'ús sanitari-assistencial privat, fins ara considerat pel PGOU com a sòl dotacional comunitari, i que amb la nova redacció de l'article 37 de la LOTUP passa a tindre el caràcter d'ús terciari; i estendre la revisió de la regulació d'aquest ús a altres àmbits del sòl urbà del terme municipal.  
  
Alternativa plantejada en el document inicial estratègic. Aquest informe ambiental i territorial estratègic (IATE) es realitza a partir de la informació continguda en el document inicial estratègic presentat, redactat el febrer de 2019, i dels informes sectorials emesos.  
  
La modificació proposa regular els criteris aplicables al còmput de l'edificabilitat en les parcel·les destinades a ús sanitari-assistencial privat, regular les cessions dotacionals en compensació de l'increment d'edificabilitat establits en aquestes, i l'extensió d'aquest ús a altres àmbits del sòl urbà del municipi.  
La modificació planteja l'aplicació de les determinacions que aquesta incorpora al Pla mitjançant la tramitació i l'aprovació, en cada supòsit que es requerisca aplicar, d'un pla de reforma interior (PRI).  
Es proposa una norma addicional amb els apartats següents:  
1. Àmbit d'aplicació:  
• S'indiquen les 4 zones i les 33 àrees incloses en la modificació, i les 13 excloses.  
2. Normativa general dels establiments acollits:  
• S'especifiquen els immobles objecte de la modificació: els establiments de titularitat privada destinats a l'ús sanitari-assistencial, amb el caràcter d'ús terciari especial regulat en l'article 37 de la Llei 1/2019 de modificació de la LOTUP.  
• S'inclouen en aquesta normativa els establiments següents:   
- residència geriàtrica,  
- residència de la tercera edat,  
- habitatges en règim de lloguer per a persones majors i persones amb discapacitat, i  
- hospitals generals, hospitals especialitzats i altres centres amb internament.  
3. Condicions de concurrència necessària:  
• Recull els condicionants tècnics i administratius als quals s'hauran de subjectar les instal·lacions objecte de la modificació.  
• S'estableix com a condició, entre altres, que l'increment d'edificabilitat en parcel·la d'ús sanitari-assistencial privat restablisca l'equilibri dotacional mitjançant un pla de reforma interior com a actuació de dotació, que es reclassifique la superfície necessària de dotacions de xarxa secundària en alguna de les àrees de la denominada Anella Verda, que es materialitzarà amb l'aprovació dels PRI esmentats; alternativament, i, de manera excepcional, s'estableix que la compensació puga realitzar-se en complexos immobiliaris o mitjançant una compensació econòmica.  
  
A aquest efecte, l'increment d'edificabilitat es defineix com la diferència entre l'edificabilitat màxima permesa pel pla i l'edificabilitat permesa en parcel·la d'ús sanitari-assistencial privat.  
• El PRI haurà d'adjuntar com a annexos:  
- Estudi d'integració paisatgística.  
- Estudi de viabilitat econòmica i memòria de sostenibilitat econòmica.  
- Informe o estudi acústic.  
- Estudi d'inundabilitat, si la parcel·la es troba en nivell de perillositat geomorfològica.  
4. Regulació en zonificacions:  
• Zona A, l'edificabilitat màxima pot incrementar-se en un 100 %; 2 plantes sobre el nombre màxim permés en general, i una sobreplanta de 3,5 m (per a instal·lacions i serveis: solàrium, spa, gimnàs, etc.).  
  
• Zona B, l'edificabilitat màxima pot incrementar-se en un 50 %; 1 planta sobre el nombre màxim permés en general, i una sobreplanta de 3,5 m (per a instal·lacions i serveis: solàrium, spa, gimnàs, etc.).  
  
• Zona C, pot incrementar-se 1 planta si el nombre màxim de plantes és inferior a 4, i 2 plantes si és igual o superior; es permet una sobreplanta de 3,5 m (per a instal·lacions i serveis: solàrium, spa, gimnàs, etc.). Es permet l'ocupació de fins al 100 % del pati interior de l'illa (amb el consentiment d'altres afectats).  
• Zona D, l'edificabilitat màxima pot incrementar-se en un 100 %; 4 plantes sobre el nombre màxim permés en general, i una sobreplanta de 3,5 m (per a instal·lacions i serveis: solàrium, spa, gimnàs, etc.). Preceptiu l'estudi acústic.  
Valoració ambiental de la proposta. Una vegada analitzada l'alternativa triada atenent la documentació presentada i els informes emesos, s'observa que la proposta de modificació es planteja únicament sobre sòl urbà transformat per la urbanització i l'edificació, i proposa el canvi de qualificació de dotacional comunitari a ús terciari especial, d'acord amb l'article 37 de la LOTUP; i un reajustament dels paràmetres urbanístics que impliquen una major edificabilitat amb destinació a ús sanitari-assistencial privat; aquest increment es materialitza amb un augment del nombre de plantes, per la qual cosa no comporta el segellament de nou sòl.  
La modificació volumètrica de l'edificació tindrà incidència en el paisatge urbà de Gandia, per la qual cosa es proposa incloure un estudi d'integració paisatgística (EIP) que avalue aquesta incidència, cas per cas, segons es vagen tramitant els PRI corresponents. L'obligatorietat de l'adopció de les mesures d'integració paisatgística proposades en cada EIP, per a la seua efectivitat, haurà de recollir-se de manera explícita en la documentació de caràcter normatiu de la modificació.  
L'increment d'edificabilitat lucrativa es compensa amb la cessió de sòl dotacional en 40 àmbits del municipi denominats conjuntament Anella Verda, encara que la localització espacial dispersa d'aquests no respon a cap geometria, i la classificació i qualificació comprén des de sòl urbanitzable de nou desenvolupament residencial (ZND-RE), fins a sòl integrant del domini públic hidràulic i marítim, o sòl afectat per risc d'inundació. No obstant això, l'increment de zones verdes en l'Anella Verda pot afavorir la biodiversitat en l'entorn urbà de la ciutat de Gandia.  
Respecte al patrimoni cultural que puga veure's afectat, la modificació proposa que qualsevol actuació que incidisca en un bé o entorn declarats d'interés cultural (BIC) o de rellevància local (BRL), requerirà l'informe previ preceptiu de l'administració competent en matèria de patrimoni cultural. Aquest condicionant, perquè siga efectiu, haurà de recollir-se de manera explícita en la documentació de caràcter normatiu de la modificació.  
Respecte al risc d'inundabilitat, vista la incertesa que es deriva del caràcter genèric de la modificació, aquest haurà d'avaluar-se cas per cas. Serà l'administració competent, en aquest cas, l'Ajuntament, la que en funció de la localització proposada, la proximitat a llits públics i a la informació disponible i el detall (SNCZI / Patricova), decidisca sobre la necessitat de presentació d'un estudi d'inundabilitat que pondere aquest risc.  
Així mateix, l'increment d'edificabilitat comporta un increment de població, i amb aquest el del consum de recursos hídrics. A l'efecte de l'emissió de l'informe de l'article 25.4 del text refós de la Llei d'aigües, s'haurà de justificar aquest increment, cas per cas, i elaborar un estudi de demandes, que haurà de rebre l'informe de l'organisme de conca.  
  
S'indica en el DIE que per al seguiment ambiental de la modificació, l'Ajuntament haurà de portar el control de les instal·lacions assistencials i sanitàries privades que s'acullen a aquesta, amb la finalitat de corregir les disfuncions i avaluar l'impacte de les instal·lacions en la millora de la qualitat de vida de la població.  
Es conclou que, atesa la valoració realitzada, l'alternativa proposada no tindrà incidència significativa en el model territorial del municipi, per tractar-se d'una actuació que únicament incideix en sòl urbà ja classificat, del qual únicament es modifica la qualificació d'ús terciari especial: ús sanitari-assistencial. L'augment d'edificabilitat proposat no produirà un increment significatiu en el segellament de nou sòl.  
  
Atesa la magnitud de l'àmbit objecte de la modificació, no es pot, a priori, realitzar una valoració de la incidència d'aquesta sobre els elements del patrimoni cultural; no obstant això, es recull com a condicionant en la tramitació dels corresponents PRI que qualsevol alteració d'usos en els àmbits protegits dels béns d'interés cultural (BIC) i de rellevància local (BRL) requeriran un informe previ preceptiu de l'administració competent en matèria de patrimoni cultural.  
  
Sobre el patrimoni natural, i fent extensible el contingut de l'informe del Servei de Vida Silvestre de 15.04.2019 (expedient 34-2019-EAE), per la similitud de continguts i la proximitat temporal de tramitació, l'adopció de la modificació pot afavorir la biodiversitat en l'entorn urbà de Gandia.  
Atés el contingut de l'informe de 21.04.2020 del Servei d'Ordenació del Territori, relatiu a la modificació núm. 87 del PGOU de Gandia, i vista la similitud del contingut amb la de la modificació núm. 88 i la seua proximitat temporal de tramitació, es fan extensibles les seues conclusions, per la qual cosa es considera que l'afecció per risc d'inundació que presenta la modificació núm. 88 és corregible amb l'adopció de les mesures prescrites en cada cas per l'Ajuntament, atesos els estudis d'inundabilitat que puguen resultar exigibles segons l'àmbit concret objecte de PRI ús sanitari-assistencial.  
Respecte al possible increment de recursos hídrics que comporta la modificació, aquest ha de ser objecte d'estudi i justificació en les fases de tramitació posteriors.  
Tant per a la modificació núm. 87 com per a la núm. 88, l'increment d'edificabilitat comporta un increment, encara que siga xicotet, de demanda de recursos hídrics i energètics, generació de residus sòlids, etc.  
6. Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que s'estableix en la legislació d'avaluació ambiental.  
7. Proposta d'acord  
Segons estableix l'article 51.2.b de la LOTUP, d'acord amb els criteris de l'annex VIII d'aquesta llei, la modificació puntual núm. 88 del PGOU de Gandia no influeix en altres plans o programes, no té incidència en el model territorial vigent en el municipi, no afecta elements del patrimoni natural, les afeccions al patrimoni cultural s'estudiaran cas per cas, i se sol·licitarà l'informe preceptiu i vinculant a l'administració competent; incideix únicament sobre l'àmbit de sòl urbà del municipi i el risc de perillositat d'inundació, s'estudiarà cas per cas, a través de l'estudi d'inundabilitat corresponent, i s'adoptaran les mesures proposades en aquest.  
Per la qual cosa, tenint en consideració els informes emesos i l'avaluació realitzada, es pot concloure que el procediment d'avaluació ambiental simplificada és suficient per a determinar que la proposta de modificació puntual núm. 88 de Gandia. (València) no presenta efectes significatius negatius sobre el medi ambient.  
D'acord amb el que s'ha exposat, es resol:  
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 88 de Gandia. (València), d'acord amb els criteris de l'annex VIII de la LOTUP, per no tindre efectes significatius sobre el medi ambient, i correspon continuar la tramitació de la modificació d'acord amb la normativa sectorial, amb el compliment de les determinacions següents:  
1. S'hauran d'atendre les consideracions realitzades en l'informe del Servei d'Ordenació del Territori, i recollir en la documentació normativa de la modificació que les sol·licituds d'aplicació de la normativa sanitària-assistencial privada hauran de sotmetre's a l'informe preceptiu de la possible incidència d'inundabilitat.  
2. D'acord amb l'informe de la Subdirecció General d'Ordenació del Territori i Paisatge, serà necessari que els instruments de planificació tinguen en compte les determinacions de l'article 17 de la normativa del Pativel i els criteris de la directriu 137 de l'ETCV.  
3. La documentació normativa de la modificació haurà de recollir que, a l'efecte de l'emissió de l'informe de l'article 25.4 del text refós de la Llei d'aigües, amb l'aprovació prèvia del PRI corresponent, s'haurà de justificar el següent:  
i) Demanda d'aigua prevista per a l'actuació, expressada en m³/any desglossada per a cada ús.  
ii. Origen de l'aigua amb el qual es proveirà la demanda.  
iii. Acreditació del dret a l'ús de l'aigua.  
iv. Estudi de demandes, amb la finalitat de valorar si els recursos disponibles són o no suficients per a atendre la demanda total.  
4. La documentació normativa de la modificació haurà de recollir que, en cas que l'actuació proposada afecte un bé o un entorn subjecte a la Llei 4/1998 de patrimoni cultural valencià, se sol·licitarà un informe a l'administració competent.   
5. S'hauran d'atendre les consideracions realitzades en l'informe del Servei d'Infraestructura Verda i Paisatge de data 11.09.2020:  
i) La modificació puntual haurà d'introduir en la part normativa del PGOU que regula la documentació dels futurs PRI per elaborar, l'obligatorietat de la redacció d'un estudi d'integració paisatgística que analitze la incidència de l'increment d'edificabilitat i la volumetria resultant en l'àmbit afectat, i que permeta valorar-ne la incidència sobre la configuració del paisatge urbà.  
ii. La modificació plantejada incideix en la infraestructura verda, per això «ha d'incloure la definició de la infraestructura verda d'escala municipal en el seu àmbit, que haurà d'integrar també els sòls que conformen l'Anella Verda definida. Haurà de tindre's en compte per a aquesta definició, la necessitat de connexió entre els diferents espais, així com valorar la possibilitat de prioritzar els àmbits inclosos en l'Anella Verda, d'acord amb l'interés d'aquests per a la materialització efectiva de la infraestructura verda municipal.»  
6. La documentació normativa de la modificació haurà de recollir el condicionant que en cas de revertir-se l'ús terciari de les parcel·les, els paràmetres urbanístics hauran d'adequar-se als generals de zona urbanística en la qual es localitze la parcel·la.  
7. En la proposta final haurà d'atendre les consideracions de l'informe del Servei Territorial d'Urbanisme de data 25 d'abril de 2019.  
Segons estableix l'article 51.7 de la LOTUP, l'informe ambiental i territorial estratègic perdrà la vigència i cessarà de produir dels efectes que li són propis si, una vegada publicat en el Diari Oficial de la Generalitat Valenciana, no s'haguera aprovat la modificació puntual núm. 88 del PGOU de Gandia en el termini màxim de quatre anys des de la publicació. En tal cas, el promotor hauria d'iniciar novament el procediment d'avaluació ambiental i territorial estratègica d'aquesta.  
  
  
Annex - Imatges  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la LLlei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, de conformitat amb el que es disposa en l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
A la vista del que s'ha exposat abans, la Comissió d'Avaluació Ambiental acorda: Emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual 88 del PGOU de Gandia, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Notificar als interessats que contra aquesta resolució, per no ser un acte definitiu en via administrativa, no és possible cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
El que us notifique perquè en prengueu coneixement i als efectes escaients.  
El que se certifica amb anterioritat a l'aprovació de l'acta corresponent i a reserva dels termes precisos que es deriven d'aquesta, segons ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 29 de setembre de 2020.- El secretari de la Comissió d'Avaluació Ambiental: José del Valle Arocas».  
  
València, 7 de juny de 2023.- El director general de Medi Natural i d'Avaluació Ambiental: Julio Ramón Gómez Vivo.